Brandon Tanev 2023. aastal Seattle Krakeni mängijana
Brandon Tanev 2019. aastal Pittsburgh Penguinsi mängijana
**Brandon Tanev** (sündinud 31. detsembril 1991 Torontos) on Kanada jäähokimängija, kes mängib NHL-i klubis Seattle Kraken ründajana vasakäärel.

Aastatel 2012–2016 mängis ta Providence College'i jäähokimeeskonnas. Pärast seda sõlmis ta 2016. aasta märtsis lepingu NHL-i klubiga Winnipeg Jets. NHL-is debüteeris ta sama aasta 5. aprillil mängus Anaheim Ducksi vastu. Tanev mängis selles mängus ühes ründeliinis koos Adam Lowry ja Chris Thorburniga. Esimesed kaks väravat lõi Tanev 4. novembril 2016 mängus Detroit Red Wingsi vastu, kuid need jäid tema ainsateks väravateks sel hooajal NHL-is. Seetõttu mängis Tanev osa hooajast American Hockey League'is (AHL) Jetsi tütarklubis Manitoba Moose. Hooajal 2017/18 tegi Tanev NHL-is oluliselt edukama hooaja, kui lõi kaheksa väravat ja andis 10 väravasöötu, lisaks sai ta väljalangemismängudes kirja 4+2. 27. märtsil 2018 sai ta mängus Boston Bruinsi vastu oma esimese kübaratriki NHL-is. 2018. aasta juulis pikendas Tanev Jetsiga lepingut ühe aasta võrra. Ta mängis põhiliselt neljandas ründeliinis koos Andrew Coppi ja Lowryga. Hooajal 2018/19 sai Tanev NHL-is kirja 14 väravat ja 15 väravasöötu.

2019. aasta juulis sõlmis Tanev kuueaastase lepingu Pittsburgh Penguinsiga. Esimese värava lõi Tanev Penguinsi meeskonnas 16. oktoobril 2019 mängus Colorado Avalanche'i vastu. Värav sai sündis lisaajal arvulises vähemuses mängudes, millega sai Tanev Mario Lemieux' kõrval teiseks Penguinsi mängijaks, kes on lisaajal arvulises vähemuses olles võiduvärava löönud. Penguinsis jätkas Tanev kaitsvamas rollis mängimist, kuuludes esimesel hooajal ühte ründekolmikusse koos Teodors Bļugersi ja Zach Aston-Reese'iga ning teise hooaja alguses kolmandasse ründekolmikusse koos Jared McCanni ja Mark Jankowskiga. Hooajal 2021/22 oli Tanev mitmel korral kimpus vigastustega ning 32 mänguga sai ta kirja seitse väravat ja üheksa väravasöötu.

2021. aasta juulis valis NHL-is esimest hooaega alustav klubi Seattle Kraken Tanevi *Expansion Draft* '​is. Tanev lõi kaks väravat, kui Kraken sai 14. oktoobril 2021 Nashville Predatorsi vastu kirja oma kõige esimese võidu NHL-is. 2021. aasta detsembris sai Tanev vigastada ja jäi kogu ülejäänud hooajast eemale. 30 mänguga jäi sel hooajal tema arvele üheksa väravat ja kuus väravasöötu. Hooajal 2022/23 tegi Tanev NHL-is seni oma resultatiivseima hooaja, kui lõi 16 väravat ja andis 19 väravasöötu.

Tema vanem vend Christopher Tanev on samuti jäähokimängija. Tanev ja tema perekond on Makedoonia päritolu.

Viited
------

1. ↑  "Jets sign Brandon Tanev". National Hockey League. Winnipeg Jets. 30. märts 2016. Originaali arhiivikoopia seisuga 30. detsember 2021. Vaadatud 28. detsembril 2021.
2. ↑  Clinton, Mitchell (27. märts 2018). "Tanev's first career hat trick helps Jets to shootout win over Bruins". National Hockey League. Winnipeg Jets. Originaali arhiivikoopia seisuga 28. oktoober 2021. Vaadatud 28. detsembril 2021.
3. ↑  Wiebe, Ken (5. juuli 2018). "Five Jets elect to file for arbitration: Hellebuyck, Trouba are among them". *Winnipeg Sun*. Originaali arhiivikoopia seisuga 16. mai 2021. Vaadatud 28. detsembril 2021.
4. ↑  "Penguins Agree to Terms with Forward Brandon Tanev on a Six-Year Contract". National Hockey League. Pittsburgh Penguins. 1. juuli 2019. Originaali arhiivikoopia seisuga 28. oktoober 2021. Vaadatud 28. detsembril 2021.
5. ↑  Crosby, Wes (16. oktoober 2019). "Tanev OT goal helps Penguins hand Avalanche first loss of season". National Hockey League. Originaali arhiivikoopia seisuga 28. oktoober 2021. Vaadatud 28. detsembril 2021.
6. ↑  Kirschman, Lauren (14. oktoober 2021). "3 takeaways from the first win in Seattle Kraken history". *The News Tribune*. Originaali arhiivikoopia seisuga 15. oktoober 2021. Vaadatud 18. oktoobril 2021.
7. ↑  Crechiolo, Michelle (24. september 2019). "Getting to Know: Brandon Tanev". National Hockey League. Pittsburgh Penguins. Originaali arhiivikoopia seisuga 29. oktoober 2021. Vaadatud 30. detsembril 2021.

Välislingid
-----------

* Profiil NHL.com lehel
* Profiil hockeydb.com lehel

| * v
* r
Seattle Kraken |
| --- |
| 
**Väravavahid**: Chris Driedger **·** Philipp Grubauer **·** Martin Jones |
| 
**Kaitsjad**: Will Borgen **·** Vince Dunn **·** Cale Fleury **·** Adam Larsson **·** Jamie Oleksiak **·** Justin Schultz **·** Carson Soucy |
| 
**Ründajad**: Matty Beniers **·** Oliver Bjorkstrand **·** André Burakovsky **·** Ryan Donato **·** Joonas Donskoi **·** Jordan Eberle **·** Morgan Geekie **·** Yanni Gourde **·** Jared McCann **·** Jaden Schwartz **·** Daniel Sprong **·** Brandon Tanev **·** Eeli Tolvanen **·** Alexander Wennberg **·** Shane Wright |